39. schôdza NR SR - 8.deň - A. dopoludnia
Dátum: 2025-09-19
Poslanec: Truban, Michal (PS)
Druh vystúpenia: Vystúpenie v rozprave

152. Vážené pani poslankyne a páni poslanci, mám tu napísaný taký úvod, že dnes s veľkou radosťou predkladám návrh zákona, ktorý je vo svojej podstate veľmi jednoduchý a dá sa zhrnúť jednou vetou, a to je, aby sa na Slovensku dalo podnikať už od 16 rokov. Tento zákon sme predkladali už na minulej schôdzi a ani vtedy to nebolo také veľmi optimistické, že by som to s radosťou predkladal, ale potom, ako táto vláda predstavila konsolidačný balík ďalší, ktorý ničí živnostníkov a podnikateľov, tak je to trošku také smutné, že tu ideme teraz ukazovať, že poďte podnikať, pretože sa to stále v tejto našej krajine oplatí. Ale napriek tomu si myslím, že tento zákon je dobrý, aj keď táto vláda ničí ľudí, ktorí sa snažia tvoriť hodnoty, ničí kreatívnych ľudí a ničí podnikavých ľudí. Ale táto vláda tu nebude stále a preto takýto druh zákona podľa mňa našej krajine veľmi pomôže. Čiže ešte raz. Navrhujem, aby sme aj na Slovensku už konečne uzákonili možnosť začať podnikať od 16 rokov. Nevymýšľame pritom nič, čo by bolo v Európe nezvyčajné, možnosť podnikať už pred dovŕšením 18 rokov je v Európe pomerne bežná. Takúto možnosť mladistvým osobám poskytujú právne úpravy napr. v Nemecku, Holandsku, Švédsku, Francúzku, Estónsku, Dánsku a aj v Českej republike, ktorou sme sa pri tejto našej úprave do veľkej miery inšpirovali. Samozrejme, keďže sa jedná o neplnoleté osoby, navrhujeme oproti dospelým zaviesť aj zvýšenú mieru ochrany a niektoré obmedzenia. Predovšetkým to znamená napr. súhlas zákonného zástupcu a súčasne schválenie súdom, ktorý posúdi spôsobilosť mladistvého prevziať takúto zodpovednosť. Ďalej je to, samozrejme, obmedzené, že mladiství nebudú môcť v rámci podnikania obchodovať s niektorými tovarmi, ako napr. zbrane, tabak, alkohol a podobne. A taktiež nebudú môcť v rámci tohto svojho podnikania nadobúdať nehnuteľnosť, pretože tam hrozí najväčšie riziko, že by sa to mohlo zneužívať. Začiatky podnikania navrhujeme mladým ľuďom uľahčiť aj oslobodením od platenia minimálnej dane. Napriek tomu tento návrh predpokladá pozitívny vplyv na verejné financie, keďže umožňuje podnikanie, ktoré by podľa dnešných pravidiel vzniknúť nemohlo, alebo by sa muselo skrývať v nejakej šedej zóne. Strašne veľa úspešných podnikateľov a podnikateliek, ktorých poznám, začínali svoje nápady testovať už pred 18 rokom. Naozaj je to aj množstvo mojich kamošov, kamarátiek a dokonca aj ja som začal svoje podnikanie ešte na strednej škole. Okrem toho, že sme sa pri tom strašne veľa vecí aj naučili, tak sme si tu pri tom vytvorili takú kotvu, že prečo ostať na Slovensku. Ja aj počas celej vysokej školy, keď moji spolužiaci cestovali po Európe a aj sa sťahovali mimo Slovenska, tak mňa vďaka tomu, že som mal firmu na Slovensku, tak ma to určitým spôsobom držalo na Slovensku a je to veľmi podobné znova pri ďalších mojich priateľoch, ktorým sa už podarilo vybudovať od tých 18 alebo 16, 17 rokoch naozaj veľké firmy a vďaka nim sú tu na Slovensku a vďaka nim tvoria hodnoty. A podľa mňa o toto by sme sa mali v politike snažiť. Ukázať mladým ľuďom, že ich nápady a práca sú pre nás dôležité a že nám záleží na tom, aby tu mali priestor a podporu ukázať, čo dokážu, že ich berieme vážne. Verím, že toto je cieľ, na ktorom by sme sa dokázali zhodnúť všetci, a o všetkých ďalších podrobnostiach a parametroch sme pripravení konštruktívne diskutovať, aby sme našli najlepšiu možnú právnu úpravu. Ďakujem pekne.